Eyaliko omukubiriza w’Olukiiko lw’Abataka abakulu abobusolya mu Buganda era omukulu w’Ekika ky’Omutima Musagi, Omutaka Nakirembeka, Alan Waligo, yeyabadde omugenyi omukulu ku mukolo gw’okukyusa obukulembeze bwa Baganda Nkoba za Mbogo Students Association (BANKOSA) ku ttendekero ly’eby’amawulire eriyitibwa UMCAT School of Journalism and Mass Communication. Omukolo guno, gwabaddewo nga 6 April 2018, ku kibanja ky’ettendekero lya UMCAT e Bukesa mu Kyaddondo.
Omuzirambogo Aidah Nantume Kayiira yeyalayizibbwa okudda mu bigere bya Ssonko Haruna Badru kubwa Ssentebe.
Omutaka Nakirembeka yawerekeddwaako mukyala we Dora Waliggo, abavubuka Abaganda gwebeyitira Jjajja Mukyala.
Aidha Nantume yadidde Haruna Ssonko mu bigere nga Ssentebe
Nga emikolo gy’okulayiza abakulembeze abapya teginabaawo, Omutaka Nakirembeka, yasoose kutongoza kipande kya BANKOSA ku wankaaki w’ettendekero lino.
Mu bubaka bwe, Jjajja Nakirembeka yakuutidde abakulembeze abapya okukulembeza amazima mu buli kyebakola, “kubanga amazima geganafuula Buganda eyeddembe.” Yayongeddeko nti, “Newankubadde amazima gakaawa, kyokka lyekkubo lyokka omukulembeze owa namaddala lyasaanidde okutambuliramu.”
Nakirembeka yalabudde abavubuka bekengere n’okwewala abantu abaakuguka mu [kugulilira ne ssente], okusuubiza emirimu [egitali minnyonnyofu] n’okutisatiisa abavubuka Abaganda, ng’ekigendelerwa kya kubajja ku mazima.
Nga amaliriza, Omutaka Nakirembeka yakubirizza bannamawulire okubeera ab’amazima, abetengeredde, abatatya ate abalemera ku nsonga bwebaba bakola omulimu gwamawulire. Yayongeddeko nti, “Munnamawulire ow’amazima nebwomugulilira era awandiika ekituufu okumanyisa abalala.”
Omukolo ogwabadde ogw’ekitiibwa, gwetabiddwako omumyuka wa Principal n’abasomesa mu UMCAT, abavubuka ba Nkobazambogo okuva mu matendekero n’amasomero agenjawulo, wamu n’abazadde.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn